ועדת הכנסת, כנסת 17, פרוטוקול מספר 68, 2006-12-19 09:00

רוחמה אברהם-בלילא: אני פותחת את ישיבת הוועדה.

רוחמה אברהם-בלילא: חבר הכנסת טיבי, אני רוצה לברך אותי בשמי ובשם כל ועדת הכנסת לרגל יום הולדתך.

רוחמה אברהם-בלילא: שיהיו לך שנים טובות ומאושרות ושכולנו נעבוד יחד, כמו שאנחנו עובדים עכשיו.

רוחמה אברהם-בלילא: תפקידים וסמכויות הוועדה: א.

רוחמה אברהם-בלילא: לחקור את סוגיית האזנות הסתר על כל היבטיה, את התשתית החוקית והאיזונים שנקבעו בחוק ובחקיקת המשנה בין הזכות לפרטיות לבין אינטרסים ציבוריים אחרים, את החלת החוק בידי רשות החקירה ואכיפת החוק בידי בתי המשפט, לרבות תפיסת ההפעלה, המקצועיות, בעלי התפקידים, מנגנוני הבקרה, התפוקות והתוצאות של מערך האזנות הסתר.

רוחמה אברהם-בלילא: ב.

רוחמה אברהם-בלילא: סמכויות הוועדה לעניין זימון וקבלת מידע ולעניין ניהול ישיבותיה, לרבות הקמת ועדות משנה וחיסוי ישיבות, יהיו כסמכויות הנתונות לוועדה קבועה של הכנסת.

רוחמה אברהם-בלילא: חבר הכנסת בן-ששון, הנחת לפנינו הצעה מאוד חשובה, משום שראית לנכון לא להקים מנגנון נוסף בידי הכנסת, ואני לא מדברת על כל ההוצאות התקציביות שלו ועל הזמן שהוא ידרוש.

רוחמה אברהם-בלילא: בחרת להקים את ועדת החקירה במסגרת סמכויות הוועדה שלך, ועדת החוקה.

רוחמה אברהם-בלילא: אני חושבת שזה מבנה נכון, מה גם שבעבר הוקמה ועדת חקירה כזאת במסגרת ועדת החוץ והביטחון לנושא חקירת אירועי עמונה.

רוחמה אברהם-בלילא: אני חושבת שזה הרכב נכון וטוב.

רוחמה אברהם-בלילא: אני אפתח את זה לדיון לחברי הכנסת, שיאמרו את דעתם בעניין הזה, לאחר שתציג את ההצעה שמונחת בפנינו.

רוחמה אברהם-בלילא: בבקשה.

מנחם בן-ששון: חברי הכנסת, אני יודע כמה דחוס סדר-היום של ועדת הכנסת, וכתבתי מסמך בן שלושה עמודים שרשמתי בו מה ראיתי לנכון לשנות במעט ממה שאמרתי בפני הבית.

מנחם בן-ששון: אני חושב שהציפייה של הבית לוועדת חקירה נובעת מכשלים שהבית מקבל עליהם דיווח מפורט מאוד ממבקר המדינה, ולצערנו עכשיו ממש, בחקירתה של אישיות בכירה, הסתבר שחלק מהכשלים חוזרים על עצמם בצורה סימטרית.

מנחם בן-ששון: כאילו אנשים קראו את דוח המבקר וחזרו על השגיאות.

מנחם בן-ששון: לכן אני מרגיש שמיותר לחזור על הפרטים, אני מרגיש שמיותר לחזור על דבריו של היועץ המשפטי לממשלה, שציין שהיו כשלים, אני מרגיש שמיותר לחזור על דבריה של מי שעומדת בראש הרכב בית-משפט בעניינו של אישיות בכירה.

מנחם בן-ששון: אני לא רוצה שזה יהיה בהקשר של סוביודיצה, אלא אני רוצה לחקור את הדברים לגופם, כי במעט שראיתי ראיתי שעדיין אנחנו נמצאים גם בכשלים אדמיניסטרטיביים, ולצדם גם כשלים שמעבר לאדמיניסטרטיביים.

מנחם בן-ששון: תחושת היד הקלה, האוזן הכרויה מעבר לכך, החפירה במקומות שלא צריך לחפור בהם, מחייבת לדעתי דיון ממוקד, והדיון הממוקד במקרה הזה יזכה גם למהירות יתר והציבור יידע שהאנשים שממונים על ידו לפקח על רשויות החוק, במקרה הזה, שאינן עומדות מעל לחוק – הציבור יידע שהאנשים האלה גם הם נמצאים בביקורת, והביקורת תיעשה בצורה שוועדת החוקה עושה את עבודה, בנאמנות, באחריות, ונביא לבית תוצאות שאני מקווה שיהיו לתפארת מדינת ישראל.

רוחמה אברהם-בלילא: מה משך הזמן שקבעת לעצמך בנושא של ועדת החקירה?

מנחם בן-ששון: אני מקווה שעד שנסיים את המושב תהיינה לנו תוצאות.

מנחם בן-ששון: נצטרך לעבוד עבודה מאוד אינטנסיבית, וזה בהקשר של עבודה רגילה של עבודת הוועדה, והוועדה תעבוד מעבר לימי העבודה הרגילים שלה.

מנחם בן-ששון: גם כך היא עובדת בימי ראשון, אז היא תעבוד כנראה גם בימי חמישי.

רוחמה אברהם-בלילא: האם כוונתו של אדוני להודיע על יום קבוע שבו הוועדה תכונס כוועדת חקירה לעניין הזה?

מנחם בן-ששון: כן, אעשה את זה בעצה אחת עם הרשויות, משום שנוח יהיה להן לבוא ולדעת שזהו היום שבו דנים.

מנחם בן-ששון: הרעיון הוא מצוין, תודה.

עו"ד דלית דרור: אני מבינה שמדובר רק על האזנות פליליות, לא על האזנות ביטחוניות.

מנחם בן-ששון: אנחנו לא עוסקים בהאזנות ביטחוניות, אלא רק בהאזנות פליליות.

מנחם בן-ששון: באלף ומשהו הללו ובאישור של 98% ומעלה של ההצעות האלה.

עו"ד ארבל אסטרחן: אתה רוצה לשנות את הסמכויות כפי שהצגת אותן?

מנחם בן-ששון: אני רוצה לציין את זה כמו שכאן כתוב.

אחמד טיבי: למה לא להוסיף האזנות ביטחוניות בתוך מדינת ישראל, לגבי אזרחים?

רוחמה אברהם-בלילא: חבר הכנסת סער, בבקשה.

גדעון סער: גברתי היושבת-ראש, אדוני יושב-ראש ועדת החוקה, אני רוצה להפריד בין שני נושאים.

גדעון סער: הנושא הראשון נוגע לעצם הקמת הוועדה.

גדעון סער: בהצבעה במליאה התנגדתי להקמת הוועדה, בין היתר משום שחשבתי – ולעניין זה בוודאי בהצעה שלפנינו יש התקרבות – שיש לכנסת ועדת חוקה, חוק ומשפט אשר יכולה לקיים את הפיקוח הנדרש על הרשות המבצעת, ולעניין זה אין צורך בוועדה נוספת.

גדעון סער: מצד שני, כאשר הכנסת תחליט בסופו של ההליך, מתוך הנחה שעמדתי זו תישאר במיעוט, להקים ועדת חקירה פרלמנטרית, אני בהחלט חושב שהרעיון לעשות את זה באמצעות ועדת החוקה, חוק ומשפט הוא רעיון נכון מאותו טעם שעמדתי עליו בהתחלה, דהיינו היא הפורום המתאים לפקח על הרשות המבצעת על רשויות אכיפת החוק בהקשר הזה בימים כתיקונם.

גדעון סער: בוועדת החוקה יש ייצוג מקסימאלי לכל סיעות הכנסת, וגם יש בכך, כפי שציינה היושבת-ראש, משום מניעת כפילות או הקמת מנגנונים וועדות חדשות, ויש בבית הזה מספיק ועדות.

גדעון סער: על כן אני רואה את הדבר הזה כשלעצמו כדבר הגיוני.

גדעון סער: דווקא הניסוח שמופיע כאן בעמוד הרביעי הוא הניסוח שנראה לי המלא ביותר מבחינת ההנחות ונושאי הבדיקה, הרבה יותר מאשר מה שכתוב פה בתחום התפקידים והסמכויות שהוא מאוד כוללני.

גדעון סער: אם אפשר הערה סמנטית, הייתי אומר שבתפקידים ובסמכויות צריך לכתוב בהתחלה לבחון את התשתית החוקית ואחר כך לחקור את הפעלת החוק, משום שאנחנו לא חוקרים את התשתית החוקית.

גדעון סער: התשתית החוקית מונחת לפנינו, אנחנו יכולים לבחון אותה.

רוחמה אברהם-בלילא: אדוני צודק מאוד, ואנחנו נתייחס.

גדעון סער: אופן הפעלת החוק בידי רשויות אכיפת החוק, ואגב גם רשויות החקירה הן רשויות אכיפת החוק – בהחלט אני מציע לתקן את זה באופן הזה.

גדעון סער: יכול להיות שחלק מההגדרות שבעמוד הרביעי צריך לשאוב לתוך נושא התפקידים והסמכויות, כי יש פה הגדרות הרבה יותר רחבות ומפורטות מאשר בעמוד הראשון.

רוחמה אברהם-בלילא: תודה .

רוחמה אברהם-בלילא: אדוני חבר הכנסת טיבי.

אחמד טיבי: חבר הכנסת בן-ששון, אני חושב שההצעה שלך והיוזמה שלך היא מבורכת.

אחמד טיבי: האיזון בין הזכות לפרטיות לבין זכות החברה להגנת עצמה הוא איזון קדוש בכל חברה דמוקרטית, אבל ההתמקדות שלך דווקא בהאזנות על רקע פלילי והזנחת האזנות על רקע ביטחוני בתוך מדינת ישראל – אני מדבר לאזרחים, שם לדעתי הפגיעה בפרטיות היא גורפת יותר מאשר על-ידי המשטרה – מציבה סימן שאלה למה החלקיות הזאת, ולכן אני פונה אליך כדי שהאיזון הזה יהיה איזון לגבי כלל האזרחים וכלל התחומים והרקעים.

רוחמה אברהם-בלילא: תודה רבה.

רוחמה אברהם-בלילא: חבר הכנסת אביגדור יצחקי, בבקשה.

אביגדור יצחקי: גברתי היושבת-ראש, הצורך בהקמת ועדת החקירה בא בגלל שאף אחד לא עושה את זה ברשויות המדינה האחרות.

אביגדור יצחקי: אני חושב שאם היו עושים את זה ברשויות המדינה האחרות בצורה מסודרת, הדברים היו נראים אחרת.

אביגדור יצחקי: אבל נדמה לי שהתחושות בשנים האחרונות, במיוחד בכמה החודשים האחרונים, היא באמת שרשויות האכיפה מרשות לעצמן כל דבר שאפשרי על-מנת להשיג את המטרה.

אביגדור יצחקי: אני חושב שהדבר בא לידי ביטוי בצורה הכי חמורה בכתב האישום כנגד השר חיים רמון, שנאמרים בו כל מיני אמירות ואיומים לעדים על-מנת שיגישו תלונה, שזה דבר שלא ייעשה.

אביגדור יצחקי: גם בצורך מי ימנה שופטים, מי לא ימנה שופטים, ואם לא תגישו תלונה נגדו הוא יגיש תלונה נגדך.

אביגדור יצחקי: אלה דברים שבעיני הם לא לגיטימיים לחלוטין, אפילו אם יש בהם רמז של חוק.

אביגדור יצחקי: אני לא בטוח שאם לא תגישי תלונה והוא יגיש נגדך זה בכלל חוקי.

אביגדור יצחקי: ובסוף החוקרים הראשיים דומעים על דוכן העדים, שזה בכלל קורע לב.

אביגדור יצחקי: הקטע של האזנות הסתר שלא פורסמו, כולל בלשכת ראש הממשלה, כולל מנהלת לשכה של ראש ממשלה, מבלי שאף אחד יודע מזה בצורה מסודרת, אני חושב שזו פגיעה חמורה מאוד בשלטון החוק במדינת ישראל.

אביגדור יצחקי: זה בעצם מערער בצורה הכי דרסטית שאפשר את אמון הציבור ברשויות החוק, וחבל שזה כך.

אביגדור יצחקי: זה התחיל עם הגברת גלאט-ברקוביץ, שאכן קיבלה את עונשה, אבל זאת תופעה שאני חושב שרשויות החוק צריכות להתעסק בחוק ולא צריכות להתעסק בשלטון במדינת ישראל.

אביגדור יצחקי: ולכן אני רוצה לברך גם על היוזמה של פרופ' בן-ששון וגם על ניהול הנושא הזה.

אביגדור יצחקי: אני חושב שצריך גם לתחקר את ההפעלה, אבל לבדוק אם התשתית החוקית אכן מאוזנת.

אביגדור יצחקי: אני רוצה להפנות את תשומת הלב לדבר נוסף, שהוא מאוד חשוב.

אביגדור יצחקי: מלבד הנחקרים יש עוד בני בית באותם מקומות שמאזינים להם, ולעתים זאת השפלה של בני בית מעבר לנדרש, בנות ובנים שמדברים עם חברים ולאחר מכן רואים את הדברים מפורסמים במקום כזה או אחר.

אביגדור יצחקי: אני חושב שבדברים האלה צריכים למצוא תשתית חוקית לכך שאם הנחקר עצמו לא מדבר ההאזנה מיד מופסקת, ואפילו צריך לעמוד לדין פלילי על הדברים האלה.

אביגדור יצחקי: השמירה על זכויות האזרחים במקרה הזה היא חשובה, הכנסת צריכה להגיד את דברה.

אביגדור יצחקי: צריך שהתוצאות יהיו גם אפקטיביות.

אביגדור יצחקי: אם נעשה עוד ועדה שממליצה, לא ייצא מזה כלום.

אביגדור יצחקי: המסקנות חייבות להיות אפקטיביות, ואני מקווה שהוועדה תדאג, גם באמצעות חקיקה לאחר מכן, למצוא את התשתיות ולהטיל עונשים מאוד כבדים על הנושא של האזנות סתר.

אביגדור יצחקי: אני לא רוצה לדבר על הדלפות ודברים אחרים, שהם לא הנושא.

אביגדור יצחקי: תודה.

רוחמה אברהם-בלילא: תודה רבה, אדוני.

רוחמה אברהם-בלילא: חבר הכנסת מגלי והבה.

מגלי והבה: גברתי היושבת-ראש, אני רוצה להצטרף לדברי חברי אביגדור יצחקי ולציין את החשיבות של הקמת הוועדה הזאת כוועדת משנה ספציפית לנושא, כפי שהוצע, ולא בנוסף למטלות שוועדת החוקה, חוק ומשפט עושה.

מגלי והבה: חשוב פעם אחת ולתמיד לדעת את האמת ולהגן על האזרחים.

מגלי והבה: היום חלק משלטונות אכיפת החוק מרשים לעצמם הרבה דברים, בלי לשאול.

מגלי והבה: חבר הכנסת טיבי התייחס דרך אגב לנושא ההאזנות הביטחוניות.

מגלי והבה: יש המון דברים שמתבצעים שהאזרח הוא האחרון בסדר העדיפויות של רשויות אכיפת החוק.

מגלי והבה: לכן נכונות הנחות היסוד שנמצאות כאן, להגיע לחקר האמת ולהגיע למסקנות איך צריכות להתנהל ולהתנהג רשויות החוק, ולא להגיד שיש ועדת חוקה שמפקחת ומנסה לראות איך פועלות רשויות החוק, אלא לקחת את הנושא הספציפי הזה, להפיק את הלקחים ולהסיק את המסקנות, ואם יש צורך להמליץ על מישהו או להעמיד אותו לדין או להגיד לו: תודה על שרותך באכיפת החוק, צריך לעשות זאת.

מגלי והבה: אחת כבר עזבה אותנו, אבל אני מקווה שאם יש שם עוד ספיחים של אותם אנשים שרואים באנשים רק אמצעים להגשים את שאיפותיהם, אם זה בקידום במשטרה או במקומות אחרים, שנגיע למסקנות האלה.

מגלי והבה: תודה.

רוחמה אברהם-בלילא: אני מודה לך, אדוני.

רוחמה אברהם-בלילא: חבר הכנסת פרוש, בבקשה.

מאיר פרוש: אני זוכר שבעבר כאשר היו מקימים ועדות חקירה, במנדט שלהם היה צריך להיות כתוב מה יהיו הסמכויות של אותה ועדה.

רוחמה אברהם-בלילא: קראתי מה יהיו הסמכויות.

מאיר פרוש: אני חושב שחסר משפט אחד במטלות, אני מחפש משפט על ענישה למי שעשה פעולה מסוימת ונתפס.

מאיר פרוש: אני לא חושב שאפשר לעבור בשתיקה אם אנחנו באמת כולנו מתייחסים בחומרה למה שקורה בנושא האזנות הסתר.

מאיר פרוש: אני מחפש אמירה שוועדת החקירה תוכל לעשות בעניין הזה גם ענישה למי שנתפס בקלקלתו וכן עשה מעשים שלא ייעשו.

מאיר פרוש: אם זה לא יהיה לה עכשיו במנדט, יאמרו שצריך לחזור על כל הסיפור חזרה.

רוחמה אברהם-בלילא: זו הערה צודקת.

רוחמה אברהם-בלילא: נבקש מהיועצת המשפטית לבדוק האם לא ניתן במנדט לקבוע המלצה על עונשים.

גדעון סער: איך אנחנו יכולים להמליץ?

מגלי והבה: מישהו הפר את החוק בצורה גסה.

גדעון סער: אז אתה יכול לשנות את החקיקה.

מאיר פרוש: אל תגיד עכשיו מה תיתן.

גדעון סער: אבל הוא אמר מבחינת התשתית החוקית, אז תשנה את החוקים.

מאיר פרוש: פרופ' בן-ששון, אני מציע שתהיה אמירה כדי שאם צריך נוכל לתת ענישה.

רוחמה אברהם-בלילא: חברת הכנסת נאדיה חילו, בבקשה.

נאדיה חילו: הרי הבדיקה תשפוך אינפורמציה מסוימת, אולי תעלה את התופעה לדיון ציבורי.

נאדיה חילו: אבל מה שאני רוצה לשאול מעבר לעניין הזה של מניעת התופעה של הפקת הלקחים הוא מה בסופו של יום בשורה התחתונה, מעבר לשפיכת אינפורמציה ותיאור התופעה, איך אנחנו יכולים ליישם את המלצות הוועדה ולהפיק תועלת ולמנוע אותה.

נאדיה חילו: זאת המטרה בעצם, לא רק לחקור.

נאדיה חילו: הנושא השני, האם הוועדה תיגע בנושא של האזנות סתר פרטיות?

נאדיה חילו: כולנו יודעים איך האזנות סתר הופכות ביחסים בעיקר בינו לבינה לסחיטה מסוימת, והקורבנות בהרבה מקרים כאלה הן נשים שסוחטים אותן על רקע רומנטי ורקעים אחרים.

נאדיה חילו: השאלה היא אם הוועדה תכסה גם את התחומים האלה, שהם יותר אזרחיים.

רוחמה אברהם-בלילא: חברת הכנסת תירוש, בבקשה.

רונית תירוש: אני רוצה להציע בהמשך לדברי חבר הכנסת פרוש וההסתייגויות שהציג חבר הכנסת גדעון סער, מאחר שבוחנים ממילא את התשתית התחיקתית, אולי להוסיף "לרבות נושא ענישה".

רונית תירוש: זאת אומרת, אם יש נושאים שמתייחסים לנושא ענישה, אולי אפשר תיקון לחוק, החמרה בענישה וכל מה שיתבקש בהקשר הזה.

רונית תירוש: האם אתם מתייחסים גם למקרה הספציפי של פרשת רמון, או שזה רק ברמה העקרונית?

נאדיה חילו: אסור.

נאדיה חילו: זה נדון בבית-המשפט, זה סוביודיצה.

עו"ד דלית דרור: אני מבקשת להביא את התנגדותו של היועץ המשפטי לממשלה להקמת ועדת החקירה הפרלמנטרית.

עו"ד דלית דרור: הוא אמר את הדברים בישיבה של ועדת החוקה.

עו"ד דלית דרור: אנחנו לא מונעים ביקורת מהכנסת.

עו"ד דלית דרור: הביקורת לכנסת נתונה לה על-פי חוק, יש ועדה שהנושא באחריותה.

עו"ד דלית דרור: הוועדה הזאת מזה שנתיים או שלוש לא קיימה דיונים בדיווחים על האזנות משטרתיות, שאפשר היה להרחיב אותן גם עם הרבה מאוד שאלות ותשובות ובדיקות.

עו"ד דלית דרור: אפשר לקבוע דיון רגיל בוועדת החוקה.

עו"ד דלית דרור: אומנם ההרכב המוצע הוא אותו הרכב, אבל הרי אין יותר סמכויות לוועדת חקירה פרלמנטרית מאשר לוועדת החוקה, שממילא הנושאים בתחום סמכויותיה.

מאיר פרוש: אם אין יותר סמכויות, אז למה אתם מתנגדים?

עו"ד דלית דרור: הנושא ממילא בסמכות ועדת החוקה, סמכותה לבקר, סמכותה לדרוש אינפורמציה, סמכותה לדרוש התייצבות של אנשים שעוסקים בדבר.

עו"ד דלית דרור: על רקע זה הקמתה של ועדת חקירה פרלמנטרית רק נותנת ממד ציבורי דרמטי לעת הזאת ועל רקע הנסיבות שהדברים נעשו, כאשר יש פה כבר אמירות על כך שקיים כשל לפני שהתחילה החקירה, מראה שהדברים נעשים לשם הממד הדרמטי.

עו"ד דלית דרור: כפי שאמר חבר הכנסת סער, הדברים יכולים ממילא להתברר בוועדת החוקה מתוקף סמכויותיה.

עו"ד דלית דרור: מבחינת הייעוץ המשפטי של הכנסת, אני מבקשת להבטיח, כמו שאמרתי לארבל בשיחה מוקדמת, שהוועדה תוכל להחליט על סגירת דלתיים במקום שהיא תחשוב שזה עלול לחבל בעבודת רשויות אכיפת החוק מבחינת חשיפת היכולות.

אביגדור יצחקי: אז בטוח זה יגיע לעיתונות.

רוחמה אברהם-בלילא: עו"ד דלית דרור, זה נכון שכל הסמכויות נתונות לוועדת החוקה מצד אחד, אבל אני חושבת שלא נכון היה להעיר את ההערה שחברי הכנסת מנסים לעשות את זה בצורה דרמטית ולתת לזה נופך דרמטי.

רוחמה אברהם-בלילא: מן הראוי שהכנסת, כגורם מפקח על הזרוע המבצעת, תתכנס בישיבות מאוד פורמליות לעניין הזה, משום שכמעט לדעת כולם נעשה פה איזשהו מבצע של האזנות הסתר, ולעתים הוא היה שלא במקומו.

רוחמה אברהם-בלילא: אני אזכיר את הפרשה של השר לשעבר אביגדור קהלני – מה לעניין היציאה של הבן שלו עם החברה שלו כדי שזה יתומלל?

רוחמה אברהם-בלילא: אני לא מדברת על כל ההוצאות הכספיות שכל המערך הזה גורם, ולאף אחד אין פיקוח על כך, גם לא לוועדת הכספים.

רוחמה אברהם-בלילא: כל הסכומים של ההאזנות והתמלול והשעות.

רוחמה אברהם-בלילא: לגופו של עניין אני בעד בדיקה, אני בעד חקירה, אבל שתיעשה במידה הפרופורציונאלית והנכונה.

עו"ד דלית דרור: אני מציעה שקודם ייבדקו הדברים ואחר כך ייאמרו המסקנות.

עו"ד דלית דרור: בעניין מה שאמר חבר הכנסת יצחקי, במשרד המשפטים פועלת ועדה שמונתה על-ידי היועץ המשפטי לממשלה בעקבות פרשת מזרחי, היא פעלה שנתיים, הוציאה דוח ביניים ודוח סופי.

עו"ד דלית דרור: הייתי חברה בוועדה הזאת.

עו"ד דלית דרור: והיא המשיכה לפעול גם לאחר המנדט שלה כפורום שוטף לפיקוח התייעצות ושיפור החקיקה, חקיקת המשנה והנהלים בתחום האזנות הסתר.

עו"ד דלית דרור: זה לא נכון שהדברים אינם נבדקים.

רוחמה אברהם-בלילא: הרי בעבר נודע, שכאשר המשטרה מבקשת משופט לבצע האזנת סתר, האישור הזה ניתן לה כמעט בלי בדיקה.

עו"ד דלית דרור: נכון, היה ממצא של 96% היענות.

רוחמה אברהם-בלילא: מדינת ישראל זו אחת המדינות שכמות האישורים להאזנות הסתר היא מבין הגבוהות בעולם.

עו"ד דלית דרור: אני רוצה לציין, שהתברר לנו בוועדת משיח שהיתה קיימת פרקטיקה שהמשטרה באה אל השופטים וכאשר הם מסרבים אין שום רישום על הסירוב והתיק נפתח רק לאחר שניתן צו.

עו"ד דלית דרור: זה חלק מההסבר לשיעור הגבוה של ההיענות וזו בהחלט פרקטיקה לא ראויה והיא תוקנה.

עו"ד דלית דרור: עכשיו הדברים עוברים תמיד דרך מזכירות בית-משפט, גם כשהולכים לשופט תורן הביתה, אחר כך יהיה גיבוי וגיבוי של הסירוב.

עו"ד דלית דרור: שינינו את הטפסים, הבאנו לוועדת החוקה לאישורה והיום אני מקווה שזה יסתיים.

עו"ד דלית דרור: תקנות האזנת סתר שמשנות את הטפסים גם מורות לבתי המשפט להרחיב את הביקורת שלהם, מעבר לתיקון מאסיבי של הנהלים הפנימיים במשטרה, לרבות פריסה מדויקת של השיקולים שעל המשטרה לשקול והדרגים המחליטים לפני שהם מחליטים בכלל לפנות לבית-המשפט.

עו"ד דלית דרור: אני חושבת שהכנסנו שיפורים משמעותיים, שהם בתהליך הטמעה.

עו"ד דלית דרור: חלקם יבואו לידי ביטוי בתיקון לחוק שהוצאנו תזכיר לגביו ואנחנו מקווים בשבועות הקרובים להביא אותו בפני ועדת השרים לחקיקה כדי שיבוא לפה לקריאה ראשונה.

עו"ד דלית דרור: יש גם תיקונים מוצעים ברמת חקיקה ראשית.

רוחמה אברהם-בלילא: אני מודה לך, גברתי.

רוחמה אברהם-בלילא: חבר הכנסת פרוש רצה לשאול שאלה.

מאיר פרוש: אני רוצה לשאול על אותה ועדת משיח.

מאיר פרוש: נושא של האזנות סתר הוא נושא שמפריע לכולם, זה נושא שבקונצנזוס.

מאיר פרוש: האם באותה ועדה מישהו נתן את הדין על מה שקרה בהאזנות הקודמות, שנעשו מעשים שלא ייעשו?

עו"ד דלית דרור: בוועדת משיח לא עסקנו לא בהעמדה לדין פלילי ולא משפטי, עסקנו בלקחים.

מאיר פרוש: האם מישהו העיר למישהו על מה שעשה?

עו"ד דלית דרור: היועץ המשפטי לממשלה העיר לניצב מזרחי, שאיבד את תפקידו בעקבות זאת.

עו"ד דלית דרור: אליקים רובינשטיין כתב דוח שזכה להד ציבורי רחב מאוד בשל הנושאים האלה, למרות שאז היתה הרבה יותר אי בהירות לגבי הנכון ולא נכון מבחינת הנהלים הפנימיים במשטרה.

עו"ד דלית דרור: אבל הדברים הובהרו והמסקנות של ועדת משיח באות לידי ביטוי גם בתיקון החוק, גם בתיקון התקנון וגם בשינוי מסיבי שכבר נעשה בנהלים הפנימיים במשטרה בנושא הזה.

רוחמה אברהם-בלילא: אני מודה לך, גברתי.

רוחמה אברהם-בלילא: חבר הכנסת בן-ששון, בבקשה.

מנחם בן-ששון: אני רוצה להגיד לכם משהו כחברי כנסת ותיקים, מתוך ניסיון שלי חדש מאוד כאן.

מנחם בן-ששון: אני מודה, לא הייתי ערני להיקף של האזנות הסתר.

מנחם בן-ששון: אני יכול לספר לכם משהו מההיסטוריה המשפחתית.

מנחם בן-ששון: היה מישהו מבני משפחתי ששנים כיהן פה כחבר בכיר בפוליטיקה הישראלית, והוא עמד אתנו בקשר.

מנחם בן-ששון: הוא תמיד הקפיד לא להגיד דברים בטלפון, ואני צחקתי על כך.

גדעון סער: יש חבר כנסת שהוא עכשיו חבר ממשלה שמדבר רק מהמכשיר שלי, כי הוא משוכנע שאצלי אין שום סיכוי להאזנה.

קולט אביטל: עכשיו גמרת לו גם את זה, כי גם לישיבה הזאת מאזינים.

מנחם בן-ששון: אז חייכתי וחשבתי מאיפה נובעת הזהירות הזאת.

מנחם בן-ששון: היום אני מבין מנין היא נובעת.

מנחם בן-ששון: קרה מקרה, לא הייתי מודע לתופעה, הבנתי אז שזה באחריות הוועדה שלנו.

מנחם בן-ששון: אני רוצה להסביר לכם באיזה ניקיון כפיים אנחנו כחברי כנסת כאן רוחצים.

מנחם בן-ששון: פניתי לשרים ביום שזה התרחש ושהמערכת המשפטית כשלה.

מנחם בן-ששון: זאת לא אמירה שלי שהיא כשלה, היא אמרה שהיא כשלה.

מנחם בן-ששון: פניתי לשרים במכתב, טלפנתי אליהם וביקשתי שיבדקו והם אמרו שזה לא נעים.

מנחם בן-ששון: פניתי למבקר המדינה, מותר לו לבדוק בזמן אמיתי, גם הוא ענה לי מה שענו אחרים: חכה, לא בוער.

מנחם בן-ששון: כשאומר ראש הקואליציה את הדברים שלו, אני חושב שזהו תיאור מדויק.

מנחם בן-ששון: באמת עשינו במקרה הזה ונועצתי בחברים כדי לא להיכשל.

מנחם בן-ששון: הלכתי צעד אחרי צעד כדי לקבל את הסעד מרשויות החוק שצריכות לבדוק את עצמן.

מנחם בן-ששון: וכשהן לא מוכנות לבדוק את עצמן, מי נשאר?

מנחם בן-ששון: אתם, אני.

מנחם בן-ששון: לכן פניתי כפי שפניתי.

מנחם בן-ששון: גם שמעתי ביקורת של חברים, גם נערם אצלי חומר.

מנחם בן-ששון: מאז שהעליתי את הנושא, לפני פחות מחודש, הפכתי להיות כתובת.

מנחם בן-ששון: פונים אלי מתוך המערכת אנשים בעילום שם, פונים אלי אנשים שניזוקו.

מנחם בן-ששון: אני לא מדבר על מקרה של שר בכיר שעומד לדיון.

מנחם בן-ששון: אני רוצה לבוא חשבון, אם אני יכול לבוא חשבון, עם מערכות החוק במדינה.

מנחם בן-ששון: גם אם לשופט בדימוס ולחברת כנסת בדימוס מותר לעבור על חוקי הסוביודיצה, לאנשים שעומדים בראש המערכת המשפטית בישראל אסור לעבור על חוקי סוביודיצה, גם אם זה בוועדת חוקה, חוק ומשפט של הכנסת, גם אם זה בטלוויזיה לעיני כל ישראל.

מנחם בן-ששון: אני אומר את הדברים משום שהדבר נעשה על גבי.

מנחם בן-ששון: אני מנוע, משום שאני מארח פלוני או אלמוני אצלי בוועדה, וכאן לנגד עיני מתווכחים אתי אם כן ועדת חקירה או לא ועדת חקירה.

מנחם בן-ששון: הכנסת כבר אמרה את דברה.

מנחם בן-ששון: עוברים על חוקי הסוביודיצה לעיני כל ישראל, האם זה מאבק של כוחות, מורידים ידיים בטלוויזיה?

מנחם בן-ששון: אני נזהר ואנחנו נזהרים.

מנחם בן-ששון: אנחנו לא חוקרים פרשה שנמצאת בדיון.

מנחם בן-ששון: כל הדברים נמצאים בדיון, כי אנחנו נזהרים בדברים.

מנחם בן-ששון: יש לנו מספיק חומר.

מנחם בן-ששון: אלה הם עמודים דחוסים בתוך ניילונים של חומר שהתקבץ בחודש האחרון, זאת אומרת החומר כבר נאסף.

מנחם בן-ששון: לכן העיר נכון חבר הכנסת סער, העמוד הרביעי בניירות – חלקו הוא כבר חלק ממתווה העבודה.

מנחם בן-ששון: אני בהחלט חושב שאם יש דבר שחסר צריך להעביר אותו.

מנחם בן-ששון: אני מקבל את הצעתם של חברים, כפי שאמרו חברי הכנסת יצחקי, והבה ותירוש, שיש לשים בתוך ההגדרה של התפקידים גם "ובכלל זה העונשים המוטלים", כדי לסמן שאני מתכוון לדבר שהוא מעשי.

מנחם בן-ששון: אני מתכוון לזה.

מנחם בן-ששון: חבר הכנסת טיבי שאל האם בדעתי להרחיב את המעגל.

מנחם בן-ששון: חבר הכנסת טיבי, אולי, לא בשלב הראשון.

מנחם בן-ששון: בוא נתחיל עם דברים שהם לכאורה פשוטים.

מנחם בן-ששון: בוא נתחיל עם דברים שכל הוועדה יכולה להאזין להם.

מנחם בן-ששון: בוא נתחיל בשלב הראשון עם מה שאנחנו מקבלים דיווח לעיני כל ישראל, אלף מקרים.

מנחם בן-ששון: זה כבר מספיק.

מנחם בן-ששון: אם נחכים משם יכול להיות שתיגזר גזירה שווה או לא שווה לגבי העניינים הללו.

אחמד טיבי: מה יותר חמור, להאזין לראש לשכתו של ראש הממשלה או לאזרח מכפר כנא?

מנחם בן-ששון: לא זה ולא זה.

מנחם בן-ששון: החמור ביותר הוא להאזין לזייד או להאזין לראובן ושמעון, כך בספרות ההלכה.

מנחם בן-ששון: זה מה שמעניין אותי.

מנחם בן-ששון: אותי מעניין שמאזינים לראובן, לשמעון ולזייד.

מנחם בן-ששון: אני לא מעוניין בלשכה אל"ף או בלשכה בי"ת, זה לא מעניין אותי.

מנחם בן-ששון: אלא שהמקרים המאוד מפורסמים מעניינים את הציבור.

מנחם בן-ששון: וכאן אני מגיע לשאלה שהעירה עליה נציגת הממשלה.

מנחם בן-ששון: אם אחרי דוח משיח, שאמר שיש אווירה של ערנות, שיש אווירה של פיקוח, נכשלים, על אחת כמה וכמה בראובן ושמעון וזייד.

מנחם בן-ששון: זאת הטענה שלי.

מנחם בן-ששון: אני רוצה לבדוק את הדברים.

מנחם בן-ששון: למה אני צריך לעשות את זה לעיני כל ישראל?

מנחם בן-ששון: אני חושב שחשוב שתהיינה ישיבות ביום מסוים ושתהיה תשומת לב לישיבות הללו.

מנחם בן-ששון: חבר הכנסת סער, למרות שזה מנדט של הוועדה, אני מעוניין שזה יהיה מנדט עם שני קווים.

מנחם בן-ששון: כמו שבזמנו חשבו על ועדת עמונה או על ועדות אחרות.

מנחם בן-ששון: אני רוצה שישימו לב למה שאנחנו עושים.

גדעון סער: בעצם יש הסכמה בינך לבין נציגת היועץ המשפטי לממשלה, שהצורך נובע ממה שהוגדר כאן הממד הדרמטי.

מנחם בן-ששון: היא מסתכלת רטרוספקטיבית, ואני מסתכל פרוספקטיבית.

מנחם בן-ששון: אני רוצה לעסוק בסוגיה הזאת מתוך תחושה שגם דוח של יועץ משפטי וגם דוחות שנעשו בתוך משרד המשפטים וגם תשומת לב מיוחדת שניתנת.

מנחם בן-ששון: אגב, כבר שלוש פעמים עסקנו השנה בהאזנות סתר בוועדת חוקה, כולל במליאה.

מנחם בן-ששון: נדמה לי שעניתי למשאלות החברים כולם.

מנחם בן-ששון: אני מבקש מכם שתאשרו את הבקשה, ואני מקבל את העצות הטובות שקיבלתי מחברים להעביר לסמכויות ולתפקידים מה שחסר במסמך ולהוסיף את הסוגיה הזאת, ובכלל זה העונשים המוטלים.

רוחמה אברהם-בלילא: יש לנו יועצת משפטית חרוצה מאוד, והיא שינתה את הנוסח תוך כדי הישיבה.

רוחמה אברהם-בלילא: אני רוצה לקרוא לחברי הוועדה מה התפקידים ומה הסמכויות.

רוחמה אברהם-בלילא: התפקידים והסמכויות של ועדת החקירה: א.

רוחמה אברהם-בלילא: לבחון את התשתית החוקית והאיזונים שנקבעו בחוק ובחקיקת המשנה בין הזכות לפרטיות לבין אינטרסים ציבוריים אחרים, לרבות הענישה הקבועה בנושא.

רוחמה אברהם-בלילא: ב.

רוחמה אברהם-בלילא: לחקור את סוגיית האזנות הסתר הנעשות בהקשר לעבירות פליליות ולא עבירות ביטחוניות על כל היבטיה, הפעלת החוק בידי רשויות החקירה ואכיפת החוק ובידי בתי המשפט, לרבות תפיסת ההפעלה, המקצועיות.

גדעון סער: זה צריך להיות החקירה והתביעה.

רוחמה אברהם-בלילא: בסדר גמור.

רוחמה אברהם-בלילא: לרבות תפיסת ההפעלה, המקצועיות, בעלי התפקידים, מנגנוני הבקרה, התפוקות והתוצאות של מערך האזנות הסתר.

רוחמה אברהם-בלילא: ג.

רוחמה אברהם-בלילא: סמכויות ועדת החקירה לעניין זימון וקבלת מידע ולעניין ניהול ישיבותיה, לרבות הקמת ועדות משנה וחיסוי ישיבות, יהיו כסמכויות הנתונות לוועדה קבועה של הכנסת.

רוחמה אברהם-בלילא: הרכב ועדת החקירה: ועדת החוקה, חוק ומשפט תכהן כוועדת החקירה הפרלמנטרית.

קולט אביטל: הקשבתי לסמכויות, ואני רוצה להגיד לכם מניסיוני כמי שעמדה בראש ועדת חקירה כמעט חמש שנים.

קולט אביטל: החוק לא מחייב אנשים להופיע בפני ועדה פרלמנטרית של הכנסת באותה צורה ובאותה מידה כמו ועדת חקירה ממלכתית.

קולט אביטל: זאת אומרת שאפשר להזמין אנשים, אבל שום דבר לא יקרה אם הם לא יגיעו, כי החוק לא מחייב את זה ובתקנון זה לא קיים.

קולט אביטל: לכן אני מבקשת להסב את תשומת לבכם לעניין הזה.

קולט אביטל: תנו את הדעת אם יש איזשהו כלי משפטי לחייב אנשים להגיע.

קולט אביטל: כי אם הם יסרבו, שום דבר לא מחייב אותם להגיע.

רוחמה אברהם-בלילא: אנחנו צריכים לחלק את ההצבעה לשניים.

רוחמה אברהם-בלילא: הצבעה אחת היא על עצם העובדה שוועדת הכנסת מאשרת את הקמת ועדת החקירה, וההצבעה השנייה תהיה על התפקידים ועל הסמכויות של הוועדה.

רוחמה אברהם-בלילא: מי בעד ההצעה להקים ועדת חקירה פרלמנטרית לנושא האזנות הסתר?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: הצבעה בעד – 10 נגד – 2 נמנעים – אין אני קובעת שהוקמה ועדת החקירה המדוברת.

רוחמה אברהם-בלילא: מי בעד התפקידים והסמכויות כפי שקראתי אותם?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: הצבעה בעד – 12 נגד – אין נמנעים – אין הסמכויות הם כפי שקראנו לפרוטוקול.

גדעון סער: צריך לקיים הצבעה על הרכב הוועדה.

רוחמה אברהם-בלילא: מי בעד הרכב הוועדה?

רוחמה אברהם-בלילא: מי מתנגד?

רוחמה אברהם-בלילא: מי נמנע?

רוחמה אברהם-בלילא: הצבעה בעד – 9 נגד – אין נמנעים – אין הרכב הוועדה אושר.

רוחמה אברהם-בלילא: חבר הכנסת בן-ששון, לפניך עומדת מערכה שהיא לא קלה ולא פשוטה.

רוחמה אברהם-בלילא: יחד עם זאת, אני וחברי חברי הכנסת מצפים שוועדת החקירה תפעל בלוח זמנים נכון ומתאים וקצר יחסית כדי ללמוד את התופעה, ללבן את התופעה ולתקן את כל אשר ניתן לתקן.

רוחמה אברהם-בלילא: בשמי ובשם חברי אני מאחלת לכם הצלחה.

מנחם בן-ששון: תודה רבה.

מנחם בן-ששון: מועילה היתה מבחינתנו הישיבה הזאת.

מנחם בן-ששון: יצאתי מכאן נשכר, כרגיל.

מנחם בן-ששון: פניית חכ"ל סעדיה מרציאנו בדבר תנאיו כחכ"ל

רוחמה אברהם-בלילא: חבר הכנסת לשעבר סעדיה מרציאנו פנה אלי בבקשה שוועדת הכנסת תדון בזכויותיו כחבר הכנסת לשעבר.

רוחמה אברהם-בלילא: תקופת כהונתו של חבר הכנסת מרציאנו איננה מזכה אותו בפנסיה, ובשנים האחרונות הוא נקלע למצב כלכלי קשה ביותר.

רוחמה אברהם-בלילא: נפגשתי אתו, ואני מוכרחה להודות שהדברים ששמעתי לא היו קלים.

רוחמה אברהם-בלילא: הצעתי, ואמרתי גם לו, להקים ועדת משנה שתבדוק את הנושא הזה במשך חודש ימים.

רוחמה אברהם-בלילא: הדברים נבדקו ובעבר הוקמה ועדה, ויש כל הנתונים.

רוחמה אברהם-בלילא: אני מבקשת שוועדת המשנה שתקום תשב שוב עם מחלקת השכר, עם היועצת המשפטית, ותבחן את הדרך איך ניתן לעזור לו.

רוחמה אברהם-בלילא: אני מבקשת להקים ועדת משנה שתכלול שלושה חברים.

רוחמה אברהם-בלילא: הצעתי שחבר הכנסת מרגי יעמוד בראשה.

רוחמה אברהם-בלילא: חברת הכנסת חילו, האם את מוכנה להיות חברה בוועדה?

נאדיה חילו: אני מוכנה.

אביגדור יצחקי: אנחנו מציעים את חבר הכנסת יואל חסון.

רוחמה אברהם-בלילא: אם כך, חברים בוועדה חברי הכנסת יואל חסון ונאדיה חילו, בראשות חבר הכנסת יעקב מרגי.

רוחמה אברהם-בלילא: מכיוון שזאת ועדת משנה פורמלית, אנחנו נקיים הצבעה.

רוחמה אברהם-בלילא: מי בעד ההצעה בדבר ועדת המשנה?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: הצבעה בעד – 8 נגד – אין נמנעים – אין הקמת ועדת החקירה אושרה.

רוחמה אברהם-בלילא: בקשת הממשלה להקדמת הדיון בהצעת חוק האזרחות והכניסה לישראל (הוראת שעה) (תיקון מס' 2), התשס"ז-2006, לפני הקריאה הראשונה.

רוחמה אברהם-בלילא: משרד הפנים הניח בפנינו הצעת חוק האזרחות והכניסה לישראל (הוראת שעה)(תיקון מס' 2), התשס"ז-2006.

רוחמה אברהם-בלילא: הממשלה מבקשת, בהתאם לסעיף 113(ג) לתקנון הכנסת, כי ועדת הכנסת תחליט על הקדמת הדיון בהצעת החוק.

רוחמה אברהם-בלילא: אני מבקשת מנציגת משרד הפנים, עו"ד נעמה פלאי, להציג את העניין, ולאחר מכן נשמע את חברי הכנסת ונעבור להצבעה.

עו"ד נעמה פלאי: הבקשה שמונחת בפני ועדת הכנסת הנה לפטור מחובת הנחה ולאפשר להעלות את החוק להצבעה בקריאה ראשונה היום במליאה.

עו"ד נעמה פלאי: הנימוקים שלנו נובעים מזה שתוקף הוראת השעה מסתיים ב-16 בינואר 2007, וצריך לעבור הליך חקיקתי מלא כדי להעביר את התיקון המבוקש שדורש שלוש קריאות במליאה.

עו"ד נעמה פלאי: הסיבה שלקח זמן להכין את התיקון הזה נובעת מחילופי שרי המשפטים שהיה צריך להביא בפניהם את התיקונים המבוקשים.

עו"ד נעמה פלאי: הדחיפות הנוספת נובעת מפסק הדין של בית המשפט העליון בנוגע להוראת השעה, שאומנם דחה את העתירות שהתנגדו להוראת השעה אבל קבע שיש מקום לקבוע הסדר חקיקתי יותר מאזן, שייקח בחשבון גם היבטים הומניטריים, ולכן גם מצד בית המשפט קיבלנו הקצבה של זמן לבצע את התיקון הזה, ולכן אנחנו מבקשים את ההליך בפני הוועדה.

גדעון סער: אני רוצה לצדד בעמדת הממשלה.

גדעון סער: מאחר שאני לא יכול לסמוך על הממשלה, אני נאלץ לבוא לעזרת הממשלה ולנקוט בפיליבסטר על-מנת לאפשר את קבלת הפטור המבוקש.

גדעון סער: אני רוצה לנמק מדוע יש לתת כאן פטור מחובת הנחה.

גדעון סער: בדרך כלל אנחנו נמצאים במצב שבו כאשר מובא משהו לפטור מחובת הנחה אנחנו אומרים שמביאים לנו דבר חדש, דבר דחוף שאותו אנחנו צריכים ללמוד, ושואלים מה הבהילות.

גדעון סער: אבל במקרה הזה הממשלה מביאה לכנסת הסדר שהוא הארכה כבר פעמיים, פעם אחת בקדנציה הזאת ופעם אחת בקדנציה הקודמת, אחרי שחוקקה בתחילת הקדנציה הקודמת, כאשר היתה ממשלה הרבה יותר טובה בישראל, ברוב גורף של חברי הכנסת, והעיקרון הוא אותו עיקרון.

גדעון סער: דהיינו, על בסיס חוות הדעת של גורמי הביטחון שהוצגו פה על-ידי שב"כ וועדת הפנים בזמן ההכנה על החוק המקורי, הובהר שהפרוצדורה של איחוד משפחות נוצלה על-ידי גורמי טרור על-מנת להשתמש בהכנסת גורמי פח"ע, שאחר כך היו מעורבים בפיגועי התאבדות שגרמו לרצח של עשרות ישראלים.

גדעון סער: על כן הכנסת השתכנעה וחוקקה זאת וחזרה והאריכה את מעשה החקיקה, כאשר גם עתירות שהיו בעניין זה לבג"ץ נדחו.

גדעון סער: יתרה מזאת, אני נאלץ למשוך את הזמן עד שהקואליציה תצליח לגייס את החברים.

גדעון סער: יתרה מכך, גברתי היושבת-ראש, עצם ההסדר החקיקתי שנקבע על-ידי הממשלה הקודמת נולד אחרי שהממשלה שלפניה, דהיינו ממשלתו הראשונה של אריאל שרון, שבה היה לי הכבוד להיות מזכיר הממשלה, קיבלה את הצעת ההסדר שלא בחקיקה.

גדעון סער: אז היו עתירות לבג"ץ של ארגונים כאלה ואחרים, שלא הייתי רוצה בהזדמנות הזאת לחוות את דעתי עליהם.

גדעון סער: אבל בא לכנסת ואמר שהדבר הזה צריך להיות בחקיקה.

גדעון סער: לכן חזרנו והארכנו את התוקף בחקיקה, ולכן לא מדובר היום בנושא חדש.

גדעון סער: לכן אני מציע לאשר לו פטור מחובת הנחה.

מגלי והבה: גברתי היועצת המשפטית, התייחסתם לנושא אלה שגרים בסוריה.

מגלי והבה: מה עם אלה שגרים בישראל והתחתנו עם דרוזיות מירדן ומלבנון ומאוסטרליה ומהונגריה?

מגלי והבה: למה פה לא מתייחסים אליהם?

מגלי והבה: אם לא תהיה התייחסות בנושאים ההומניטריים, אני אתנגד.

גדעון סער: אתה יכול להעלות את זה כהסתייגות.

רוחמה אברהם-בלילא: אנחנו לא דנים לגופו של עניין.

רוחמה אברהם-בלילא: אנחנו דנים בשאלה אם לפטור מחובת הנחה או לא.

רוחמה אברהם-בלילא: יש לך אפשרות בקריאה הראשונה להעלות את הדברים.

מגלי והבה: אני רוצה לשמוע מה עמדתה של היועצת המשפטית של משרד המשפטים.

אביגדור יצחקי: היא יועצת משפטית, היא לא קובעת מדיניות.

גדעון סער: יש סעיף על מקרים הומניטריים.

גדעון סער: יש סעיף שמתייחס לרמת הגולן.

מגלי והבה: ומה עם הכרמל ובית ג'אן?

עו"ד נעמה פלאי: בגלל שסוריה מופיעה כמדינה שאנשים סורים לא יוכלו לקבל מעמד, היה צריך את הסעיף הספציפי על סוריה.

עו"ד נעמה פלאי: אבל מעבר לזה ירדן לא מופיעה כאחת המדינות שאי-אפשר לקבל ממנה מעמד.

מגלי והבה: אני מכיר עשרות מקרים של אזרחים דרוזים.

רוחמה אברהם-בלילא: מכיוון שהועלתה פה סוגיה שהיא לא פשוטה לחבר הכנסת מגלי והבה, אני מבקשת שבתום הישיבה תשבי עם חבר הכנסת ותסבירו זה לזה מה הצרכים.

אבשלום וילן: אני חושב שהוועדה הזאת צריכה למעט ככל האפשר, פרט במקרים נדירים, לתת פטור מחובת הנחה.

אבשלום וילן: זה חוק שהממשלה העבירה אותו פעם אחת, מה הבהילות?

גדעון סער: היא הכניסה חריגים הומניטריים.

אבשלום וילן: יש שבוע.

אבשלום וילן: היום הוא יום קצר, מחר המליאה לא מתכנסת.

אבשלום וילן: ביטחון המדינה מאוד חשוב לי, הבעיה היא שאין פה איזון נכון בין צורכי ביטחון לבין זכויות הומניטריות.

אבשלום וילן: לכן אצביע נגד.

רוחמה אברהם-בלילא: מי בעד פטור מחובת הנחה?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: הצבעה בעד – 8 נגד – 2 נמנעים – אין אני קובעת שהצעת החוק קיבלה פטור מחובת הנחה.

רוחמה אברהם-בלילא: תודה רבה.

רוחמה אברהם-בלילא: הישיבה נעולה.